CELEX: C2005/106/72
Language: da
Date: 2005-04-30 00:00:00
Title: Sag T-71/05: Sag anlagt den 14. februar 2005 af Jacques Wunenburger mod Kommissionen for De Europæiske Fællesskaber

30.4.2005   
            
            
               DA
            
            
               Den Europæiske Unions Tidende
            
            
               C 106/35
            
         Sag anlagt den 14. februar 2005 af Jacques Wunenburger mod Kommissionen for De Europæiske Fællesskaber
   (Sag T-71/05)
   (2005/C 106/72)
   Processprog: fransk
   Ved De Europæiske Fællesskabers Ret i Første Instans er der den 14. februar 2005 anlagt sag mod Kommissionen for De Europæiske Fællesskaber af Jacques Wunenburger, Zagreb (Kroatien), ved avocat Eric Boigelot.
   Sagsøgeren har nedlagt følgende påstande:
   
               1)
            
            
               Annullation af udkastet til en bedømmelsesrapport for perioden fra den 1. juli 1997 til den 30. juni 1999, som blev fremsendt til sagsøgeren den 22. marts 2002.
            
         
               2)
            
            
               Annullation af udkastet til en bedømmelsesrapport for perioden fra den 1. juli 1999 til den 30. juni 2001, som blev fremsendt til sagsøgeren den 22. marts 2002.
            
         
               3)
            
            
               Kommissionen tilpligtes at betale sagsøgeren en godtgørelse for ikke-økonomisk skade som følge af, at der i sagsøgerens personlige aktmappe ikke forelå bedømmelsesrapporter for bedømmelsesårene 1997-1999 og 1999-2001 og som følge af krænkelse af sagsøgerens karriere. Godtgørelsen fastsættes efter billighed til 9 996 EUR, idet der tages forbehold for en forhøjelse af beløbet under sagen.
            
         
               4)
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren i denne sag har påstået, at han ikke siden bedømmelsesåret 1997-1999 har modtaget endelige bedømmelsesrapporter.
   Sagsøgeren har herved anført, at det følger af fast retspraksis, at en bedømmelsesrapport ikke kan annulleres, blot fordi den er udfærdiget for sent, medmindre der foreligger ekstraordinære omstændigheder. Sådanne omstændigheder kan foreligge ved en sådan forsinkelse i udfærdigelsen af bedømmelsesrapporterne, at bedømmerne ikke længere kan erindre den præsterede indsats. Dette er tilfældet for så vidt angår de pågældende udkast til bedømmelsesrapporter.
   Sagsøgeren har til støtte for sine påstande anført:
   
               —
            
            
               at der er sket tilsidesættelse af vedtægtens artikel 25, stk. 2, artikel 26 og 43, samt af de almindelige gennemførelsesbestemmelser vedrørende anvendelsen af samme vedtægts artikel 43 om proceduren for udfærdigelse af en bedømmelsesrapport.
            
         
               —
            
            
               at der i det foreliggende tilfælde er sket magtfordrejning.
            
         
               —
            
            
               at der er sket tilsidesættelse af en række almindelige retsprincipper, såsom overholdelse af retten til kontradiktion, princippet om god forvaltningsskik, princippet om beskyttelse af den berettigede forventning og om overholdelse af omsorgspligten, ligebehandlingsprincippet og de principper, hvorefter ansættelsesmyndigheden er forpligtet til kun at træffe afgørelse på grundlag af lovligt uanfægtelige grunde, dvs. grunde, som er relevante, og som ikke er behæftet med et åbenbart fejlskøn eller med faktiske eller retlige fejl.